**เดอะบอดี้การ์ด แตะไม่ได้ ตายไม่เป็น** (อังกฤษ: The Bodyguard, My Beloved Bodyguard; จีนตัวเต็ม: 特工爺爺; จีนตัวย่อ: 特工爷爷; พินอิน: Tè Gōng Yé Yé) ภาพยนตร์แอ๊กชั่นดราม่าสัญชาติฮ่องกง ออกฉายในปี ค.ศ. 2016

เนื้อเรื่อง
-----------

ติง ฮู อดีตสมาชิกของกองกำลังพิทักษ์แดง ในช่วงปฏิวัติวัฒนธรรมของจีน ผู้เชี่ยวชาญศิลปะการต่อสู้ด้วยมือเปล่าในแบบกังฟู ได้เกษียณตัวเองมาใช้ชีวิตอยู่อย่างโดดเดี่ยวตามลำพังในเมืองเล็ก ๆ แห่งหนึ่งทางตอนเหนือของจีนติดกับรัสเซีย ติง ฮู ในวัย 65 ปี เป็นโรคความจำเสื่อม มักจำเหตุการณ์ที่เกิดขึ้นต่อหน้าไม่ได้ แม้มันจะเกิดขึ้นได้ไม่นาน ติง ฮู แม้จะอาศัยอยู่เพียงคนเดียว แต่ก็ได้รับการดูแลจากคุณพัก หรือ พัก ซุนนัม หญิงม่ายชาวเกาหลีที่แอบชอบเขาอยู่ ในละแวกเองนั้น มี ชุนฮัว (แปลว่า ดอกเชอรี่ หรือซะกุระ) เด็กผู้หญิงวัย 12 ขวบ ที่มักไปมาหาสู่กับเขาเสมอ ๆ เธอมักเรียกเขาว่า ตาเฒ่าติง นั่นทำให้ติง ฮู รู้สึกมีชีวิตชีวาขึ้นมาบ้าง หลี่ เจิ้งเจี่ย พ่อของชุนฮัวเป็นนักเลงการพนัน โดยติดหนี้กับแก๊งค์มาเฟียท้องถิ่น ชุย ตงเสี้ยน หัวหน้าแก๊งค์ต้องการให้หลี่ เจิ้งเจี่ยข้ามไปยังวลาดีวอสตอคเพื่อไปขโมยของล้ำค่าของมาเฟียรัสเซียให้ จึงถูกตามล่า นั่นทำให้ ชุนฮัว ได้รับอันตราย รวมถึง หลี่ เจิ้งเจี่ย ติง ฮู จึงต้องรื้อฟื้นฝีมือเก่าที่ลืมเลือนไปแล้วเพื่อช่วยชีวิตเธอให้ได้

นักแสดง
-------

* หง จินเป่า...ติง ฮู, ตาเฒ่าติง
* หลิว เต๋อหัว...หลี่ เจิ้งเจี่ย
* หลี่ ฉินฉิน...คุณพัก
* เฟิง เจียยี่...ซุย ตงเสี้ยน
* หู จุน...เจ้าหน้าที่ตำรวจ
* หยวน เปียว...เจ้าหน้าที่ตำรวจ
* เผิง อวี๋เยี่ยน...เจ้าหน้าที่ตำรวจ
* เฝิง เส้าเฟิง...หมอหู
* หยวน หวา...บุรุษไปรษณีย์
* ฉี เคอะ...เพื่อนของติง ฮู ที่สถานีรถไฟ
* เหมา เจีย...เพื่อนของติง ฮู ที่สถานีรถไฟ
* ซื่อ เทียน...เพื่อนของติง ฮู ที่สถานีรถไฟ

การสร้าง
--------

*The Bodyguard* หรือ *My Beloved Bodygurd* เป็นผลงานการกำกับและแสดงนำครั้งแรกในรอบ 19 ปี ของ หง จินเป่า ดารานักแสดงแอ๊คชั่นชื่อดังชาวฮ่องกง โดยในเรื่องนี้ยังทำหน้าที่กำกับคิวแอ๊คชั่นอีกด้วย และยังได้ หลิว เต๋อหัว ร่วมแสดงและอำนวยการสร้าง นอกจากนี้แล้วภาพยนตร์เรื่องนี้ยังได้รวบรวมดาราระดับซูเปอร์สตาร์ของฮ่องกงและจีนแผ่นดินใหญ่ทั้งในยุคทศวรรษที่ 80, 90 และยุคปัจจุบันไว้มากมาย ในฐานะนักแสดงรับเชิญอีกด้วย

เดิมที เฉิน หลง ได้ถูกวางตัวให้รับบทในเรื่องนี้ แต่ทว่ามีเรื่องของเจย์ซี ชาน บุตรชายของเขาพัวพันกับคดียาเสพติด จึงถอนตัวออกไป ภาพยนตร์เริ่มถ่ายทำในเดือนสิงหาคม ปี ค.ศ. 2014 และได้ถ่ายทำฉากแอ๊คชั่นของหลิว เต๋อหัว ในวันที่ 22 กันยายน ปีเดียวกันที่วลาดีวอสตอค สถานที่เกิดเหตุการณ์ที่กล่าวอ้างถึงในเรื่องด้วย โดยสถานที่ถ่ายทำหลัก คือ สุยเฟิงเหอ มณฑลเฮย์หลงเจียง ซึ่งติดกับชายแดนรัสเซีย

อ้างอิง
-------

1. 1 2 3  ""The Bodyguard แตะไม่ได้ ตายไม่เป็น" ภาพยนตร์ที่รวมสุดยอดสตาร์ของฮ่องกงเอาไว้อย่างคับคั่ง". สยามสปอร์ต. สืบค้นเมื่อ 25 May 2016.
2. ↑  "特工爺爺- The Metroplex". คลังข้อมูลเก่าเก็บจากแหล่งเดิมเมื่อ 2016-04-23. สืบค้นเมื่อ 2016-05-25.
3. 1 2  Frater, Patrick (April 3, 2016). "China Box Office: Sammo Hung's 'Bodyguard' Beats Up 'Batman v Superman'". *Variety*. สืบค้นเมื่อ April 4, 2016.
4. ↑  "The Bodyguard (2016)- Box Office Mojo".
5. ↑  "【祖名涉毒】新戲冇成龍 洪金寶：等佢靜一輪先". คลังข้อมูลเก่าเก็บจากแหล่งเดิมเมื่อ 2017-03-06. สืบค้นเมื่อ 2016-05-25.
6. ↑  "Sammo Hung's 'Old Soldier' now titled 'The Bodyguard'".
7. ↑  "與三毛再合作《老衛兵》 華仔跳樓碌車頂狀態依然". คลังข้อมูลเก่าเก็บจากแหล่งเดิมเมื่อ 2016-03-03. สืบค้นเมื่อ 2016-05-25.
8. ↑  "Andy cameo in new Sammo Hung film".

แหล่งข้อมูลอื่น
---------------

* *My Beloved Bodyguard* ที่อินเทอร์เน็ตมูวีเดตาเบส